Amerikada mashhur ovoz yozish studiyasi 60 yoshda
Amerikaning mashhur ovoz yozish studiyalaridan biri - Moutaun Rekords 60 yoshga to’lmoqda. Maykl Jekson, Dayana Ross, Marvin Gey kabi yorqin yulduzlar unda ishlagan.
Detroyt yillardan buyon iqtisodiy inqiroz bilan kurashmoqda. Shahar musiqa merosini odamlarga eslatish ham bu yo’ldagi harakatlardan biri. Mahalliy san’atkorlar bosh kutubxonada Moutaun studiyasida yozilgan eski qo’shiqlarni ijro etadi. Abdul Faqir “Four Tops” nomli vokal ansamblining dastlabki a’zolaridan bo’lgan. “Bu studiya tarixi, shahrimiz musiqa merosini saqlab qolishning yo’li bordir. San’at Detroyt uchun avtosanoat kabi muhim”, - deydi u. Soul va pop yo’nalishlari qorishmasi bo’lgan Moutaun musiqa janrini tiklashda Joan Belgreyv singari san’atkorlar bosh-qosh. “Bu janr hech qayerda yo’q. Faqat Detroytga xos. Ochig’i, odamlar ham bundan hayratda”, - deydi u. Shaharda Moutaun muzeyi bor. Unda studiyaning eng gullagan davrlari aks etadi. Detroyt ko’chalariga studiyada ishlagan Maykl Jekson kabi yulduzlar nomi berilgan. Moutaunga tegishli nom bilan tungi klub qurish rejasi ham bor. Ovoz yozish studiyasining yorqin yulduzlaridan biri Marvin Gey edi. U asli Vashingtonda tug’ilgan. Muxlislarning aytishicha, uning san’ati hozir ham 40 yillar oldingiday ta’sirga ega. “Marvinning ijodiga aynan qo’shiqlaridagi ruhiyat uchun shaydoman. Har safar eshitganimda dunyoda, mamlakatda nimalar bo’layotgani haqida o’ylanaman. U kuylagan mavzular bugungi kunga ham tegishli”, - deydi Marvin Geyning o’gay ukasi Antvaun Gey. Berri Gordi 1959-yilda Moutaunga asos solganida mashhur bo’lib ketishi xayoliga ham kelmagan edi. Uning tarjimai holi asosida yaratilgan myuzikllar 2013-yilda Nyu-York sahnalarida va keyinchalik Londonda ham namoyish etildi. “Moutaun studiyasi tarixini hamma bilishini istayman. Uni ko’targancha nimalardan o’tganimiz, yutuq va mag’lubiyatlar, bu yo’lda nimalarni his qilganim, uni yaratish g’oyasi haqida hikoya qilinadi asarda”, - deydi Berri Gordi. Myuzikl ijrochilari hozir Britaniya va Irlandiya bo’ylab gastrol safarida. Maqsadim nafaqat qora tanlilar, balki butun dunyo uchun yaxshi qo’shiqlar yaratish edi, deydi Gordi. Loyiha aynan Detroytda boshlangan edi.